मैं आवाक था। बस्तर का यह दूसरा ही चेहरा था। क्या बस्तर उस दौर के बाद तो नहीं पिछड़ा जब हम अपने लोकतांत्रिक गणतंत्र होने का दंभ दिल्ली में भर रहे थे? जिस बस्तर की रिआया इतनी जागरुक थी कि अपने राजा और दीवान का दंभ भी बर्दाश्त नहीं कर पाती थी, अंग्रेजी हुक्मरानों को भी मनमानी करने से रोक पाने की जिस जनता में ताकत थी, आज उसकी आवाज कहाँ है? आज तो जनता का, जनता के लिये, जनता के द्वारा शासन है? सारा भारत वर्ष तो यही जानता है कि बस्तर में पिछड़े, नंगे, भूखे लोग रहते हैं और सारी सभ्यता का ठेका इस प्रांत की परिधि के बाहर ही है। शायद सच यह है कि इस क्षेत्र की आवाज अब शासन तंत्र तक रही ही नहीं, ये जीते हैं तो इनकी किस्मत, मरते हैं तो माँ दंतेश्वरी की माया.... कौन है इनका सुध लेवा?